‘મારાથી હવે બીજો કોઈ વિચાર થઈ શકે એમ નથી. તમે માનજો કે તમારી કુમારી મરી ગઈ છે. મને ભૂલી જજો. હું મારું વચન તોડું તો દુનિયાના પ્રેમીઓ એમની પ્રેમિકાઓને માટીપગી કહીને ગાળ ભાંડશે. કોઈ પ્રેમી એની પ્રેમિકાના વચન પર કદી વિશ્વાસ નઇં મૂકે. પ્રેમની પવિત્રતા પર હું મારા હાથે કાળી ટીલી લગાડું એના કરતાં મરવાનું વધુ પસંદ કરું છું. તમે ફરમાવો તે સજા મને મંજૂર છે, પણ રસિયાને હું નઇં ભૂલી શકું.